Selvom navnet Ceres nu stort set er det eneste, der er tilbage på den store byggegrund midt i byen, så efterlader bryggeriet markante aftryk på byen.

Masser af sponsorater til byens kulturliv kan byens bryggeri se tilbage på gennem dets 152-årige levetid. Og statuen Svinebrønden foran rådhuset er et eksempel på en gave fra Ceres til Aarhus.

I 2008 blev den sidste øl produceret, der hvor vejene fra Silkeborg og Viborg mødes. I dag er der fuld gang i byggeriet af boliger, og i år begynder 5.000 studerende på det spritnye VIA University College på den gamle bryggeri-grund.

I Ceres' levetid er byen gået fra at have knap 11.000 indbyggere til i dag over 300.000.

En af dem, der var en del af bryggeriet i dets sidste 18 år, var Jesper Frid, der startede på bryggeriet i 1990 og få år efter blev fælles tillidsrepræsentant.

“Det var meget mere end en arbejdsplads. Nærmere en landsby,” forklarer han.

“Der skete noget, når man gik igennem portene her.Man var i en anden verden, hvor der var plads til alle, og hvor man holdt hånden under de svageste,” siger Jesper Frid.

At det var en vellidt og meget social arbejdsplads, afspejles også i, at mange af firmaets klubber stadig består i dag.

“Mine nærmeste venner er folk fra bryggeriet. Og mange generationer arbejdede her side om side,” fortæller Jesper Frid.



Begyndende industri

Ifølge forfatter Peter Kjeldsen, der har skrevet bogen 'En slutter' om Ceres' historie var bryggeriets betydning for byens udvikling stor.

“Med Ceres grundlægges et industrikvarter, der dengang lå på en mark uden for byen. Det var smart, fordi kornet blev dyrket på markerne lige udenfor, og åen leverede vand til nedkøling af øllet. Og man skabte mange arbejdspladser i byen. Ganske givet har der været 100 arbejdspladser næsten fra starten,” fortæller Peter Kjeldsen.

Det er Malthe Lottrup, der sammen med to andre driftige herrer i 1856 beslutter at etablere et bryggeri på marken.

“Dengang drak man Carlsberg. Og der har allerede dengang været et storebror forhold til København, og man har haft en idé om, at man gerne vil købe lokalt. Det var langsomt, besværligt og dyrt at transportere øllen herover,” forklarer Peter Kjeldsen.

I 1870'erne bliver det for alvor en stor virksomhed, da svigersønnen Laurits Christian Meulengracht overtager ledelsen.

Første verdenskrig, hvor Danmark var neutral, blev en stor indtægtskilde for Ceres, der solgte masser af øl til de tyske tropper.



Legendarisk brygmester

Bryggeriets evne til at overleve i over 150 år tilskriver forfatteren i høj grad dygtige ledere. Han fremhæver den legendariske brygmester Vagn Klæbel, der kom til bryggeriet i begyndelsen af 1950'erne.

“Han forstod reklamens magt og vigtigheden af, at aarhusianerne identificerede sig med byen. Han gav mange gaver til byen og sponsorerede kulturlivet. Han donerede blandt andet Torvet i Den Gamle By og det første lysanlæg uden for Københavns Idrætspark, så AGF i 1957 kunne spille Europacup på hjemmebane,” fortæller Peter Kjeldsen.

Det Jyske Ungskue og Chaluppen var også store, folkelige begivenheder i byen dengang, som Ceres markerede sig ved.



Flere er omkommet

I begyndelsen har det været et meget hårdt arbejde, der ofte foregik med skovl og trillebør, fortæller Peter Kjeldsen.

“Man ved, at flere gennem tiden er omkommet under arbejdet, men det lykkedes mig ikke at finde tal på det,” siger Peter Kjeldsen.

For nogle endte det tætte samarbejde med alkohol også i en afhængighed.

“Det blev på et tidspunkt en del af bryggeriarbejdernes overenskomst, at de havde ret til seks øl om dagen. Men det tog overhånd for nogle, og der er en anekdote om, at den gamle brygmester måtte bede nogle om at møde ind på hans kontor om morgenen for tage deres antabus. Men udenfor lå der efterhånden et hvidt lag på jorden, fordi alle havde spyttet deres piller ud,” fortæller Peter Kjeldsen.

Da lukningen af bryggeriet blev meldt ud i januar 2008 arbejdede 500 mennesker på Ceres, da bryggeriet lukkede 28.november 2008 var der 100 personer, som mistede deres job.

Ceres er i dag en del af Royal Unibrew, og nu produceres øllene på Albani og på Faxe Bryggeri. Grunden har Royal Unibrew solgt til entreprenørfirmaet Enggaard A/S.

